Universis presentes literas inspecturis frater M. humilis prior de Charitate salutem in Domino. Noveritis quod carissimus frater noster, Joannes de Campo-dimisso, prior domus nostre de Bischiis, de voluntate et assensu nostro, concessit et assignavit sacro conventui nostro Charitatensi, viginti solidos annui redditus reddendos et solvendos, quolibet anno in festo Assumptionis beate Marie virginis, a priore de Bischiis qui pro tempore fuerit, ad opus thesaurarie ecclesie Charitatis, ad reficienda et reparanda ornamenta argentea et serica majoris altaris ecclesie Charitatis; quos viginti solidos assignavit idem Joannes prior percipiendos, ut dictum est, super campartem sitam apud Chamon dictum de Bouches, quam emit idem Joannes prior de Bisches a Petro de Viverio et Isabella ejus uxore et super omnes census et gallinas, costumas et redeventias qualescunque quas habebant dicti Petrus et Isabella in parrochia de Bisches, moventes de hereditate seu capite ipsius Isabelle, quos et quas etiam idem Joannes prior emerat a dictis Petro et Isabella. Quam assignationem, donationem et concessionem, nos, prior de Charitate predictus, volumus, concedimus et confirmamus et de consensu nostro et totius conventus de Charitate ac dicti Joannis, de Bisches prioris, ita est ordinatum quod si idem Joannes aut ejus successores deficerent in solvendo dictos viginti solidos, monete currentis in comitatu Nivernensi, ad terminum supradictum, quod nos prior de Charitate predictus et successores nostri priores, qui pro tempore fuerint, compellant ipsum Joannem et ejus successores, priores de Bisches, ad solvendum dictos vigenti solidos quolibet anno, termino superius annotato. In cujus rei testimonium presentes literas sigillo nostro duximus roborandas. Datum anno Domini millesimo ducentesimo septuagesimo secundo, die dominica post octavas Epiphanie Domini.